Publicitate

Spotul Dry Cooker ia o pauză de la TV. Consiliul Național al Audiovizualului a decis interzicerea reclamei cu Adriana Bahmuțeanu, până la intrarea în legalitate, pentru greșeli de exprimare ale celor care apar în reclamă, dar și pentru că nu a fost respectat dreptul al informare.

Mai exact, pe lângă greșelile gramaticale ale actorilor din spot, CNA a reclamat faptul că Adriana Bahmuțeanu face mai multe afirmații, pentru a promova tigaia, care nu pot fi dovedite: "simt că am mai multă energie", "parcă aş dărâma munţii cu tigaia Dry Cooker".

"Dry Cooker nu e o tigaie, e sănătatea copiilor mei", a mai spus Bahmuțeanu.

Spotul a fost analizat ca urmare a unei sesizări venite din partea unui telespectator care a remarcat greșeli în exprimarea unor doamne care vorbesc despre beneficiile produsului.

În reclama la Dry Cooker (în care joacă și Adriana Bahmuțeanu), o gospodină folosește exprimări precum „O prietenă de-a mea și-a cumpărat o tigaie, care a venit la mine foarte plină, că-i mai bună a ei și că a luat-o mai ieftin” sau „Orice mâncare care o făceam cu ulei, se spoiește totul, pereți, aragaz, tot” (corect este „pe care”). Membrii CNA au reclamat exprimările agramate ale gospodinei care apare în spot.

„După ce că e așa de stupidă și de înșelătoare mai fac și greșeli de gramatică”, a remarcat Christian Mititelu, membru CNA.

Narcisa Iorga a precizat că nu va susține nicio propunere legată de acest spot. „Vă spun că eu voi vota împotriva oricărei propuneri pentru interzicerea acestui spot. Am rezolvat toate problemele din audiovizual și ne-a mai rămas tigaia?”, a declarat Narcisa Iorga.

În plus, Consiliul Național al Audiovizualului a prezentat și sugestiile Consiliul Român al Publicității (RAC), care a spus că "în ceea ce priveşte prezenţa erorilor gramaticale (...) nu se încalcă Codul de Practică în Publicitate" elaborat de RAC.

Comitetul Etic al RAC a stabilit, însă, că declaraţiile Adrianei Bahmuţeanu privind efectele tigăii Dry Cooker asupra stării de sănătate ("De când folosesc tigaia Dry Cooker simt că am mai multă energie", "parcă aş dărâma munţii cu tigaia Dry Cooker", "sunt în formă doar cu tigaia Dry Cooker", "Dry Cooker nu e o tigaie (...) e sănătatea copiilor mei") încalcă un articol din Codul de Practică în Publicitate elaborat de RAC, care spune că, "Anunţatorul trebuie să fie în măsură să probeze veridicitatea datelor, descrierilor, afirmaţiilor, ilustrărilor şi testimonialelor folosite în continuare. Probele trebuie să fie actuale, relevante şi documentate".

Iulia Bunea

iulia.buneapaginademedia.ro